След намесата на България в Първата световна война, Думбалаков служи в Първи пехотен македонски полк на 11-а дивизия. В 1917 година е повикан от началника на Моравската военноинспекционна област Петър Дървингов в Ниш заедно със Славчо Ковачев и много други бивши македонски войводи, за да участва в потушаването на Топлишкото въстание, организирано от Коста Войнович и Коста Пекянец. Събират се Думабаков, Тане Николов, Атанас Мурджев, Славчо Пирчев и Тачо Хаджистоенчев, Ичко Димитров и Трайко Павлов. Войводите са направени началници на партизански отряди, чийто състав е предимно от бивши македонски и тракийски четници. Думбалаков получава 45 четници и заминава за района си – Алексинашко и Велики и Мали Ястребац, което е в сърцето на въстаналата област. Отрядът му е увеличен на 100 души, с които Думбалаков започва да преследва Пекянец. Думбалаков успява да залови четата на войводата Сандо Чупич с численост от 20 души. В крайна сметка Думбалаков успява да ликвидира всякаква съпротива в района си.